kardosdrur/scandi-wiki huggingface dataset:
Nick Horup

Nick Horup (født 22. juli 1953) er en dansk journalist.
Horup er nysproglig student fra Marselisborg Gymnasium og læste en overgang statskundskab ved Aarhus Universitet, inden han blev uddannet journalist fra Danmarks Journalisthøjskole. 

Han har arbejdet på Politiken, men kom i 1988 til TV 2, hvor han bl.a. var på TV 2/Sporten og TV 2/Nyhederne. Mest kendt er han dog nok for Gak gak-programmerne; en dokumentarserie med Morten Jensen, Peter Palland og Anna Ahleson, sendt fra 1991 til 2013. Han modtog i 2008 Hadsten Højskole Prisen fordi han med programmerne "formåede at ændre på mange danskeres holdninger til det at være anderledes"..

Morten Jensen, der er gået bort i en alder af 41 år i maj 2018, debuterede på tv-skærmen som 14-årig i programmet ’Er jeg helt gak, mor?’. Her blev han et folkeeje sammen med sin makker og gode ven Peter Palland, der også er udviklingshæmmet.

Journalisten Nick Horup stod i spidsen for programmerne, og han blev en nær fortrolig til Morten Jensen.

Siden 2007 har Nick Horup været redaktionschef på TV 2/Østjylland.

Referencer 

Journalister fra Danmark
Ansatte ved TV 2
Journalister ved Politiken
Thomas Soltau

Thomas Soltau (født 1. marts 1982) er en dansk basketballspiller, der spillede på landsholdet. I dag (2013) er han head coach for Falcons damehold i bedste række (Dameligaen).

I sæsonen 2007/2008 spillede Soltau for Team FOG Næstved. I denne sæson var han samtidig starter på det danske landshold, og var den spiller som scorede næstflest point under holdets EM-kvalifikationskampe.

I Næstved snittede han 20,5 point og 6 rebounds pr. kamp i denne sæson.

Eksterne henvisninger 
 

Basketballspillere fra Danmark
Janni Pedersen

Janni Pedersen (født 14. juni 1968 i Slagelse) er en dansk journalist.

Pedersen blev uddannet journalist fra Danmarks Journalisthøjskole i 2000. Hun blev efterfølgende ansat på Fak2eren under Nordisk Film TV, hvor hun også var i praktik. I 2001 kom hun til TV 2 Nyhedernes Københavnsredaktion. I flere sæsoner var hun tilknyttet Dags Dato og Station 2. Siden 2006 har hun været studievært på TV 2 News og samtidig fungeret som kriminalreporter.

I 1998 blev hun nomineret til Prix D'Europa og Billed-Bladets TV-Oscar for dokumentaren Ensom i livet.

Uddannelse 
 Vestre Skole (1974 - 1984)
 Slagelse Gymnasium og HF-kursus (1984 - 1987)

Kilde 
 Arte Booking: Janni Pedersen

Eksterne henvisninger 

 

Personer fra Slagelse
Journalister fra Danmark
Ansatte ved TV 2
Personer i Kraks Blå Bog
Johan Holten

Johan Holten (født 1976 i København) er en dansk kunsthistoriker, der fra 1. april 2011 er direktør for Staatliche Kunsthalle Baden-Baden, og som siden 2006 har været direktør for Heidelberger Kunstverein. Han er tidligere balletdanser ved Den Kongelige Ballet og Hamburgische Staatsoper fra 1986 til 1999.

Holten er uddannet i kunsthistorie og kulturvidenskab fra Humboldt-Universität zu Berlin i 2006. 

Johan Holten er søn af tidligere nationalbankdirektør Bodil Nyboe Andersen og bror til operachef Kasper Holten.

Kilder 
 "Dansker får vigtig tysk kunstpost", Berlingske.dk, 7. december 2010.

Kunsthistorikere fra Danmark
Personer fra København
Museumsfolk fra Tyskland
Balletdansere fra Danmark
Dansksprogede forfattere fra Danmark
Knud Millech

Knud Herman August Millech (18. april 1890 i København – 5. august 1980 smst) var en dansk arkitekt, der primært arbejdede som arkitekturhistoriker og arkivar. Han indledte indsamlingen og organiseringen af Samlingen af Arkitekturtegninger under Kunstakademiets Bibliotek (nu Danmarks Kunstbibliotek).

Han blev overordentligt medlem af Akademisk Arkitektforening 1940, modtog 21. november 1954 Akademisk Arkitektforenings æresmedalje og blev samme år Ridder af Dannebrog. Millech blev 1979 æresmedlem af Det Kongelige Akademi for de Skønne Kunster.

Han er begravet på Vestre Katolske Kirkegård.

Udvalgte udgivelser 
 (sammen med Kay Fisker), Danske arkitekturstrømninger 1850-1950. En arkitekturhistorisk undersøgelse, København: Østifternes Kreditforening 1951 (genoptryk 1977).
 J.D. Herholdt og Universitetsbiblioteket i Fiolstræde, København: Erik Paludan 1961.
 Danmarks bygningskunst fra oldtid til nutid, København: H. Hirschsprungs Forlag 1963.
 Statens civile bygningsadministration: Tegningssamlingen 1738-ca. 1917, Foreløbige arkivregistraturer. Ny serie, 12, København: Rigsarkivet 1976.
 bidrag til Weilbachs Kunstnerleksikon, 3. udg. 1947-52, og Dansk Biografisk Leksikon, 2. udg. 1933-44.

Eksterne henvisninger 
 

Faglitterære forfattere fra Danmark
Arkitekter fra Danmark
Kunsthistorikere fra Danmark
Arkivarer fra Danmark
Danskere i 1900-tallet
Ansatte ved Det Kongelige Danske Kunstakademi
Personer fra København
Dansksprogede forfattere fra Danmark
Æresmedlemmer af Det Kongelige Akademi for de Skønne Kunster
Riddere af Dannebrog
Tiburonhalvøen

Tiburonhalvøen (fransk: Le Tiburon efter det spanske ord for haj) er den største halvø på øen Hispaniola i Caribien. Politisk tilhører halvøen Haiti, og her er hele de haitiske departementer Grand'Anse, Nippes og Sud og de vestlige dele af departementerne Ouest og Sud-Est. 

Den østlige del af halvøen blev ramt af jordskælvet i Haiti i januar 2010.

Tiburonhalvøen danner den sydvestlige del af Hispaniola og strækker sig 250 km ind i det caribiske hav. Den afgrænser Gonâvebugten i nord fra det caribiske hav. Halvøen er på sit bredeste 60 kilometer bred, og på sit smalleste knapt 30 kilometer. Den har et areal på omkring 9000 km² (til sammenligning Danmark øst for Storebælt:9.622 km²) og omfatter dermed nærmere en tredjedel af Haiti. Højeste punkt er Pic Macaya på 2347 m; den ligger i Massif de la Hotte i den vestlige del af halvøen. Største by er Les Cayes på sydkysten med ca. 60.000 indbyggere (2005).

Halvøer i Nordamerika
Haitis geografi
Elcykel

En Elcykel er en cykel med en elektrisk hjælpemotor. Efterhånden har elcyklerne fået langtrækkende akkumulatorpakker og et moderne design. En elcykel kostede 2010 mellem 7.000 og 12.000 kroner. Salget er stigende, og elcyklen kan formodentlig blive et af alternativerne til benzin- og dieseldrevne køretøjer i byerne.

Oprindelse 
Den 31 december 1895 fik firmaet Bolton Jr. i USA U.S. Patent 552,271 for en en cykel med en 10-V akkumulator og en elmotor monteret i baghjulsnavet.

De første moderne elcykler kom på markedet i 1992 fra firmaet Velocity, Schweiz. Elcykler begrænset til 250 Watt effekt og 25 km/t blev tilladt i Danmark i 1999, og dansk produktion startede samme år.

Teknisk opbygning 
Grundlæggende er en elcykel en ganske almindelig cykel med elektrisk hjælpemotor monteret i for- eller bagnav. Juridisk og forsikringsmæssig regnes den også for en almindelig cykel.

Lovgivningsmæssig gælder de samme regler for el-cykler som for almindelige cykler, så længe der kun er en el-motor på cyklen, at den kun afgiver effekt, når der trædes i pedalerne, at motoren har en effekt på max 250 W og at motoren kun afgiver effekt når cyklens fart er under 25 km/t.
Den moderne elcykel har monteret en elektromotor, akkumulatorpakke, styreelektronik for motoren og en sensor til føling af pedalbevægelsen. De fleste modeller er forsynet med batterikontrolviser og manuel indstilling af motorkraften. Elcyklens rækkevidde er med få stigninger ca. 30-50 kilometer. Batteriet oplades via en alm. 230 volt stikkontakt.

Akkumulatorpakke (batteri) 
En elcykel har en akkumulatorpakke på typisk 36V 10Ah. For at akkumulatorpakken ikke går i stykker for tidligt under opladning og afladning, indeholder akkumulatorpakken udover en masse akkumulatorceller, også et batteristyresystem (BMS). Selv mærkevare-elcyklers akkumulatorpakker fejler mange gange indenfor 2 år - dvs indenfor reklamationsretten. Nogle akkumulatorpakker fejler tidligere, fordi deres BMS ikke beskytter mod overafladning af de individuelle celler.

En ny akkumulatorpakke koster i 2010 3.000-4.000 kroner afhængig af producenten, men de bliver sandsynligvis billigere. Ved en distance mellem hjem og arbejde på f.eks. 20 kilometer skulle akkumulatorpakken kunne holde til ca. tre års brug. Men hvis akkumulatorpakken fx kun holder 1 år svarer det til at elcyklen koster ca. 10 kr om dagen - alle dage - uanset om man anvender elcyklen eller ej.

Ifølge DR Kontant programmet fra 2014, kan akkumulatorpakken i mange tilfælde renoveres for en mindre pris end en ny.

Kilder/referencer

Se også 
 Elbycykel
 El-scooter
 Knallert (tidligere benævnt cykel med hjælpemotor)
 Røvskubber, cykel med (benzin)hjælpemotor
 Speed pedelec - elcykel der kan assistere op til 45 km/t

Eksterne henvisninger 

Cykeltyper
Elkøretøjer
Tyrkiets retssystem

De basale bestandele af Tyrkiets retssystem er at finde i artikel 138-160 i den tyrkiske forfatning fra 1982. Civil- og militærretten er adskilt, men civile kan komme for en militærdomstol i forbindelse med militær undtagelsestilstand eller militær tjeneste.

Referencer

Eksterne henvisninger 
 Law Search engine 
 Turkish Lawyers & Attorneys 

Retssystem
Lichtenfels

Lichtenfels er navn på to forskellige byer i Tyskland:
 Lichtenfels (Oberfranken) i Bayern
 Lichtenfels (Hessen) i Hessen
Frank Buckles

Frank Buckles (1. februar 1901 – 27. februar 2011) var den sidstlevende amerikanske veteran fra første verdenskrig.

Eksterne henvisninger 

Militærfolk fra USA
Hundredårige
Storkors

Storkors betegner almindeligvis det højeste trin inden for en ridderorden. Det gælder især fortjenstordener med fem trin, som har Æreslegionens grader som forbillede. Dannebrogordenen har også dette niveau, her det højeste for ikke-fyrstelige (graden Storkommandør tildeles kun udvalgte fyrstelige). Der er således på nuværende tidspunkt (april 2021) kun 40 indehavere af Dannebrogordenens storkors.

Betegnelsen stammer fra fransk ordensvæsen, hvor øverste grad af Sankt Ludvigs Orden (indstiftet 1693) bar denne betegnelse, og som ligeledes gled over i Æreslegionen 1816. Æreslegionens fem trin blev stående som model for mange moderne fortjenstordener:
Storkors (grand-croix)
Storofficer (grand-officier) 
Kommandør (commandeur) 
Officer (officier)
Ridder (chevalier)

Som en yderligere udmærkelse kan indehavere af storkors tildeles ordenens kæde. Betegnelsen er da storkors med kæde. Til tider regnes dette som en selvstændig grad, andre gange ikke.

I visse ordener benyttes betegnelsen storbånd, der er en henvisning til det ordensbånd, som ordenens indehavere bærer skråt over brystet, for at undgå den religiøst prægede betegnelse kors. I oversættelser benyttes betegnelsen storkors også nogle gange også om den øverste grad i ordener, som benytter en anden terminologi. Det sker da for at indikere ligeværdighed med hensyn til rang.

Litteratur 
 "Ordensklasser og -insignier" i Poul Ohm Hieronymussen og Jørgen Lundø: Europæiske ordner i farver, København: Politikens Forlag, 1966, s. 16ff.

Referencer

Eksternt link 
Nuværende indehavere af storkors 

!
Peter Christoffersen

Peter Laub Christoffersen (født 20. august 1946) er en dansk aktuar og erhvervsleder. 

Christoffersen er student fra Aurehøj Gymnasium og kandidat i forsikringsvidenskab fra Københavns Universitet i 1971. 

Som nyddannet blev han ansat i Mejeriernes og Landbrugets Ulykkesforsikring (senere Topdanmark), hvor han i 1975 blev direktør. I 1976 blev han direktionssekretær i Baltica, i 1977 vicedirektør, i 1978 direktør og fra 1985 administrerende direktør. Som følge af at koncernen havde lidt store tab på sine aktiviteter blev han i december 1992 afskediget. I 1995 blev han direktør for Feriehusudlejernes Brancheforening, og i 1997 for AON Holding Scandinavia. Fra 1999 var han vicedirektør i 2M Invest og fra 2000-2002 direktør for forretningsudvikling samme sted. Siden 2003 har han været direktør i PenSam.

Referencer 

Erhvervsfolk fra Danmark
Personer i Kraks Blå Bog
Claude Choules

Claude Choules (Pershore, Worcestershire, England 3. marts 1901 – Perth, Western Australia 5. maj 2011) var i alderen 110, den sidste orlogsgast fra første verdenskrig. Indtil sin død  levede han et stille liv i Australien.

Han var gift i firs år. Hans kone blev 98 år gammel

Kilder 

WWI veteran Claude har sin 108. fødselsdag 
The Royal Navy service record (1916–1926) af Claude Choules 
Video af Claude Choules
Selvbiografi af Claude Choules, "The Last of the Last" ved Hesperian Press 
Sidste mand WWI veteran dør

Hundredårige
Militærfolk fra Storbritannien
Sharon Osbourne

Sharon Rachel Osbourne (født 9. oktober 1952), er en britisk skuespiller, studievært, og sanger.

Sharon Osbourne er datter af Don Levy (senere Don Arden) og hans hustru, Hope. 
Sharon Osbourne har siden 1982 været gift med heavy metal legenden Ozzy Osbourne. De har tre børn, Aimee Osbourne, Kelly Osbourne og Jack Osbourne.
 
Hun har i de seneste år været dommer, i den engelske  version af X Factor og America's Got Talent.

Eksterne henvisninger 

 

Sangere fra Storbritannien
Skuespillere fra Storbritannien
Jøder fra Storbritannien
X Factor-dommere
HTH

HTH Køkkener A/S er en dansk producent af køkkener, der er en af Nordeuropas største i branchen. Virksomheden har hovedsæde i Ølgod, omsætter for 1,48 mia. kr. og beskæftiger 840 ansatte (2008). Det har siden 1996 været ejet af det svenske firma Nobia, som også ejer Invita og Uno Form.  HTH producerer  køkkener på fabrikken i Ølgod.

Historie
HTH blev grundlagt af brødrene Hans Henning og Tonny Haahr i 1966. Navnet refererer til brødrenes initialer: Henning Tonny Haahr. 

HTH driver i dag tre fabrikker: i Ølgod, Farsø og Bjerringbro – samt 130 butikker i 12 lande. En del drives på franchisebasis, mens resten ejes af HTH. Særligt selskabets fokus på gør-det-selv-køkkener har i de senere år øget omsætningen markant. Butikkerne hedder i dag HTH GO eller HTH Gør-Det-Selv. 

Administrerende direktør fra 2008 - 2011 var Henrik Karup Jørgensen. 

Administrerende direktør er Rune Stephansen.

Referencer

Eksterne henvisninger 
 
 http://www.hth.dk/presse/presseoversigt/2016/februar/rune-stephansen-udnavnt-til-administrerende-direktor-af-nobia-danmark/

Etableret i 1966
Byggematerialeproducenter i Danmark
Ølgod
Køkkenforretningskæder i Danmark
Kammerorkester

Kammerorkester betegner et orkester, der er mindre end et symfoniorkester; ofte en mellemting mellem et kammerensemble og et orkester. 

Et kammerorkester har højst 50 musikere, fordelt på en strygergruppe med 20-25 musikere og nogle blæsere. Repertoriet består primært af klassiske værker, eksempelvis Haydn, Mozart og Beethoven, den tidlige romantik (Schubert, Mendelssohn) samt værker skrevet til kammerorkestre i 1900-tallet.

Markante danske kammerorkestre er for eksempel Kolding Kammerorkester, Slagelse Kammerorkester og Randers Kammerorkester.
Anna Borg

Anna Gudmundine Gudrun Borg (født Anna Borgtórsdóttir 30. juli 1903 i Reykjavik – 14. april 1963 ved Oslo) var en dansk skuespillerinde.

Anna Borg, der var datter af den islandske skuespiller Stefania Gudmundsdóttir, blev uddannet fra Det Kongelige Teaters elevskole i 1928 og debuterede som Maria året efter i Galgemanden. Hun var tilknyttet Det Kongelige Teater til sin død på nær fire år på Dagmarteatret og Folketeatret. Særligt populær blev hun for sin rolle som Gretchen i Faust. Hun blev gift med Poul Reumert i 1932 og var fra 1958 lærer ved Det Kongelige Teaters Elevskole. 1941 modtog hun Ingenio et arti.

Hun omkom, da et Icelandair-fly styrtede ned ved Oslo Lufthavn, Fornebu. Reumert udgav i 1964 Anna Borgs erindringer med et udvalg af hendes breve, dagbøger og båndoptagelser.

Filmografi 
 De kloge og vi gale (1945)
 Affæren Birte (1945)

Eksterne henvisninger 
 
 

Skuespillere fra Island
Skuespillere fra Danmark
Personer fra Reykjavik
Personer i Dansk Biografisk Leksikon
Personer i Dansk Kvindebiografisk Leksikon
Personer i Kraks Blå Bog (afdøde)
Modtagere af Ingenio et arti
Danskere i 1900-tallet
Selvbiografer fra Danmark
Selvbiografer fra Island
Modtagere af Tagea Brandts Rejselegat
Dansksprogede forfattere fra Danmark
Emanuel Christie Fleischer

Emanuel Edvard Christie Fleischer (30. november 1850 i Næstved – 8. januar 1911 i Hamborg) var en dansk historicistisk arkitekt.
Fleischer var søn af adjunkt ved Herlufsholm, senere menighedsforstander i Den katolsk-apostolske Kirke A.F.H. Fleischer og Charlotte Emilie Dorscheus. Han kom i tømrerlære, gik på Kunstakademiet i tiden 1867-1873 og var ansat hos den engelske arkitekt John Belcher 1870 og ledede for ham opførelsen af Den Katolsk-Apostolske Kirke i Gyldenløvesgade, København (1869-1871).

Emanuel Christie Fleischer arbejdede i mange år som evangelist ved den irvingianske kirke i Aarhus (fra 1875) og fungerede først senere som arkitekt. Hans primært indsats var restaurering af en række kirkebygninger, dog har han også opført to nye valgmenighedskirker. Den lille etskibede kirke i Aarhus er opført i røde mursten i rundbuestil, mens kirkesalen i Aalborg med 2 mindre mødelokaler er opført i nygotik. Fleischer konstruerede desuden i samarbejde med fabrikant C.M. Hess en røgforbrændingsovn, som han lavede adskillige designudkast til.

Han blev gift 1. gang 14. juni 1873 i København med Marie Esther Krayenbühl (10. september 1850 i Stockholm – 25. maj 1874 ved Assens), datter af præst ved Fransk reformert Kirke i København Emanuel Rodolphe Krayenbühl og Elisabeth Antoinette de Velay. 2. gang giftede han sig 12. juli 1875 i København med Clara Ernestine Mariette Hansen (1. november 1850 i Odense – 28. november 1888 i Randers), datter af prokurator Johan Jürgen Hansen og Marietta Ernestine Basse. 3. gang ægtede han 24. juni 1890 Anne Helene Mørch (23. oktober 1864 på Egholm i Limfjorden – 5. februar 1931 i Lausanne), datter af proprietær, godsforvalter Christen Gregers Mørch og Elise Sophie Marie Rye. Han er begravet på Vestre Kirkegård.

Værker 
 Katolsk-apostolsk Kirke, Rantzausgade, Aalborg (1887)
 Katolsk-apostolsk Kirke, Frederiks Allé 37, Aarhus (1893 sammen med Hjalmar Kjær, nedlagt)
 Restaurering af Vejrum Kirke (1891), Naur Kirke (1891), Måbjerg Kirke (1894), Fausing Kirke (1899)
 Villa, Skovvangsvej  127-29, Aarhus (1896)
 C.M. Hess' villa i Vejle (1905-06)
Designarbejder:
 Røgforbrændingsovn (eneret 1893, sammen med jernfabrikant C.M. Hess)
 Alteropbygning i eg til Skallerup Kirke, Morsø (1894)
 Møbler til Hess' villa (1905-06)

Kilder og eksterne henvisninger 
 H.F., "Emanuel Christel Fleischer", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 NN, "Emanuel Christel Fleischer", i: Sys Hartmann (red.), Weilbachs Kunstnerleksikon, København: Rosinante 1994-2000.
 
 Komme dit Rige, bind V, side 102. Jens Aarsbo, København (1943)

Arkitekter fra Danmark
Personer fra Næstved
Danskere i 1800-tallet
Danskere i 1900-tallet
Historicistiske arkitekter
Kirkearkitekter
Jean-Max Bellerive

Jean-Max Bellerive (født 1958 i Port-au-Prince) er den nuværende premierminister i Haiti. Den nuværende haitiske præsident René Préval efterkom den 30. oktober 2009 en resolution fra landets senat og nominerede Bellerive til at efterfølge premierminister Michèle Pierre-Louis. Dagen før nomineringen, den 29. oktober 2009, havde 18 ud af senatets 29 senatorer stemt for at afsætte Pierre-Louis, idet flertallet ikke mente, at hun havde ledet arbejdet med genrejse landets økonomi. 

Bellerive er søn af en fremtrædende læge og forlod Haiti i en tidlig alder for at studere i Schweiz, Frankrig og Belgien. Bellerive vendte tilbage til Haiti i 1986 med en universitetsgrad i politologi kort før landets diktator Jean-Claude Duvalier blev afsat.

Eksterne henvisninger 

Haitis premierministre
Politikere fra Haiti
Personer fra Port-au-Prince
Christian Jessen

Christian Jessen kan henvise til flere personer:

 Christian Jessen (præst) (1743-1812) – dansk præst
 Johan Christian von Jessen (1817-1884) – dansk politiker
Damaris

Damaris er fornavn og kunsternavn for en populær peruviansk folkesangerinde. Hendes fulde navn er Damaris Mallma Porras og hun blev født den 26. januar 1986 i Huancayo i Peru. Damaris synger nutidig musik, der blander forskellige stilarter inden for popmusiken, med afsæt i traditionel indiansk musik fra Andes-regionen. Damaris blander traditionelle rytmer og harmonier, som findes i folkemusikken i andesregionen på sit modersmål Quechua med mainstream popmusik.

Damaris er datter af en anden af Perus markante fortolkere af folkemusikken, sangerinden Victoria de Ayacucho, bedre kendt som Saywa. 

Damaris startede sin musikalske karriere i 1993, syv år gammel. Herefter har Damaris studeret musik, sang og teater i Peru. Hendes debut som solosanger fandt sted i 1994 på forskellige scener, som for eksempel Teatro Segura i Lima, Miraflores amphitheater og ved Universidad Mayor de San Marcos. I 2008 vandt hun Folkesangsfestivalen Festivál de Viña del Mar.

Damaris nyder stor popularitet i Peru på tværs af sociale og etniske skel i kraft af sin velproducerede popmusik og respektfulde omgang med Perus musikalske arv, der inkluderer både de oprindelige befolkningers musikalske og sproglige arv og den kulturelle arv, som kolonialmagten har bragt med sig.

Eksterne hilder og henvisninger 

 Damaris' officielle spansk-sprogede hjemmeside

Folkemusikere
Musikere fra Peru
Saywa

Saywa er kunsternavnet for en populær peruviansk folkesangerinde, med det kristne navn Victoria de Ayacucho. Saywa har indspillet traditionel musik fra Perus højland på sit modersmål quechua og har nyfortolket flere klassikere inden for den Perus traditionelle folkemusik.

Saywa er derudover moder til en anden af Perus markante fortolkere af den lokale folkemusik, Damaris, der modsat sin moder har opnået betydelig international opmærksomhed.

Folkemusikere
Musikere fra Peru
Mjøsbroen

Mjøsbroen (norsk: Mjøsbrua) er en 1.421 meter lang kassebro med to kørebaner over søen Mjøsa mellem Moelv og Biri i Innlandet fylke i Norge. Den er en del af E6. Broen har 21 spænd, hvoraf det længste er 69 meter. Gennemsejlingshøjden er ca. 15 meter.

Broen er Norges fjerde længste bro. Den blev bygget i 1985 og erstattede både et tidligere færgeforbindelse mellem Mengshol og Gjøvik, og et dårligt udbygget afsnit af E6 mellem Moelv og Lillehammer, på østsiden af Mjøsa. Broen blev delvis finansieret af bompenge. Bompengestationen som var placeret i Moelv på Hedmark-siden af Mjøsa, blev afviklet i midten af 1990'erne, da anlægsudgifterne var dækket flere år tidligere end ventet.

Der er nu planer om en ny bro fra Hedmark til Oppland for at give plads til den øgede trafik.

Eksterne henvisninger 

 NRKs arkiv Verdt å huske

Litteratur 
 Erik Johnsen: Mjøsbrua – en vandring i veghistorien. Utgitt av Statens vegvesen, Hedmark og Oppland, 1992. 184 s.

Europavej 6
Innlandets geografi
Broer i Norge
Veje i Norge
Efterskælv

Et efterskælv er et mindre jordskælv, der finder sted i et område, hvor der lige har været et større jordskælv. Efterskælvet har således mindre magnitude. Ofte kommer der flere efterskælv efter større jordskælv. Det skyldes, at det tager tid før jordskorpen falder til ro igen. Sker det, at efterskælv har større magnitude end det foregående jordskælv, bliver dette 'nedgraderet' til et forskælv.

Se også 

Seismologi